ΚΑΝΟΝΙΣΜΟΣ (ΕΟΚ) αριθ.1592/71 ΤΗΣ ΕΠΙΤΡΟΠΗΣ της 23ης Ιουλίου 1971 περί κατατάξεως εμπορευμάτων στην κλάση 68.08 του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου(1), και ιδίως το άρθρο 3,

Εκτιμώντας:

ότι το Κοινό Δασμολόγιο που προσαρτάται στον κανονισμό (ΕΟΚ) αριθ. 1/71 του Συμβουλίου της 17ης Δεκεμβρίου 1970(2), όπως τροποποιήθηκε τελικώς με τον Κανονισμό (ΕΟΚ) αριθ. 1528/71 του Συμβουλίου της 12ης Ιουλίου 1971(3), περιλαμβάνει στην κλάση 48.07, μεταξύ άλλων, τα χαρτιά και χαρτόνια που φέρουν επικάλυψη με πίσσα ή άσφαλτο, οπλισμένα ή όχι, έστω και αν είναι καλυμμένα με άμμο ή ανάλογα προϊόντα, σε κυλίνδρους ή σε φύλλα, στη δε κλάση 68.08 τα τεχνουργήματα από άσφαλτο ή παρόμοια προϊόντα (πίσσα πετρελαίου, σκληρόπισσα, κλπ)-

ότι, με τον κανονισμό (ΕΟΚ) αριθ. 1203/70 της 26ης Ιουνίου 1970(4), η Επιτροπή υιοθέτησε διατάξεις εφαρμογής της ονοματολογίας του Κοινού Δασμολογίου που αποσκοπούν στον καθορισμό κριτηρίου κατατάξεως των εν λόγω ειδών και ότι το κριτήριο που αναφέρεται στις διατάξεις αυτές εβασίσθηκε στο συνολικό βάρος των ειδών αυτών, το όριο δε αυτού καθορίσθηκε σε 3 000 γραμμάρια κατά τετραγωνικό μέτρο-

ότι, όπως αποδείχθηκε από την αποκτηθείσα πείρα, το παραπάνω κριτήριο δεν επιτρέπει να ληφθεί υπόψη, κατά τρόπο απολύτως ικανοποιητικό, η ύλη που προσδίδει στα εν λόγω είδη τον ουσιώδη τους χαρακτήρα- ότι, ως εκ τούτου, πρέπει να αναζητηθούν, ακόμη και με βάση τα νέα στοιχεία που προκύπτουν από την τεχνική εξέλιξη της κατασκευής των εν λόγω προϊόντων, άλλα κριτήρια κατατάξεως κατάλληλα να ανταποκριθούν κατά καλύτερο τρόπο προς την οικονομική πραγματικότητα, καθώς και προς τη λειτουργία που προσιδιάζει στα εν λόγω είδη και ότι ενδείκνυται να προσδιορισθεί εάν τα εν λόγω προϊόντα, λαμβανομένης υπόψη της κατεργασίας που έχουν υποστεί, έχασαν ή όχι το χαρακτήρα τους σαν είδη του κεφαλαίου 48-

ότι, κατ' εφαρμογήν του Γενικού Κανόνος 3 β) για την ερμηνεία της ονοματολογίας του Κοινού Δασμολογίου, κρίνεται ότι πρέπει να θεωρηθεί ότι έχασαν το χαρακτήρα ειδών του κεφαλαίου 48 τα είδη εκείνα των οποίων το υπόθεμα, εμποτισμένο ή όχι με άσφαλτο ή παρόμοιο προϊόν, είναι καλυμμένο και από τις δύο όψεις με στρώμα από αυτή την ύλη ή έχει εμβαπτισθεί σ' αυτή την ύλη-

ότι, για να καταστεί ενεργό το παραπάνω κριτήριο, απαιτείται η κατάργηση του προαναφερομένου κανονισμού (ΕΟΚ) αριθ. 1203/70-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα είδη επενδύσεως (ειδικά για στέγες παρουσιαζόμενα σε κυλίνδρους ή με τη μορφή πλακών ή φύλλων, τα οποία έχουν κοπεί ενδεχομένως με ειδικό τρόπο (όπως "shingles" ή "bardeaux") που αποτελούνται από στήριγμα από πίλημα χαρτών ή χαρτονίου, εμποτισμένο ή όχι με άσφαλτο ή παρόμοιο προϊόν, αλλά επικαλυμμένο και από τις δύο όψεις με στρώμα από αυτή την ύλη ή και εμβαπτισμένο στην ίδια ύλη, έστω και επενδεδυμένο με ορυκτές ύλες (άμμο, θραύσματα σχιστολίθου, λίθους, κλπ.) ή από μία όψη, με λεπτό φύλλο εκ μετάλλου (ιδίως χαλκού ή αλουμινίου), υπάγονται στο Κοινό Δασμολόγιο στην κλάση:

68.08 Τεχνουργήματα από άσφαλτο ή παρόμοια προϊόντα (πίσσα πετρελαίου, σκληρόπισσα, κλπ.).

Άρθρο 2

Ο κανονισμός (ΕΟΚ) αριθ. 1203/70 της Επιτροπής της 26ης Ιουνίου 1970 καταργείται. Ο παρών κανονισμός αρχίζει να ισχύει την ογδόη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 23 Ιουλίου 1971.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. Ν 14 της 21.1.1969, σ. 1.

(2) ΕΕ αριθ. Ν 1 της 1.1.1971, σ. 1.

(3) ΕΕ αριθ. Ν 162 της 20.7.1971, σ. 1.

(4) EΕ αριθ. Ν 140 της 27.6.1970, σ. 15.